**Poet de sorginte latină**

*Lavinia Elena Niculicea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sunt poet de sorginte latină,

decojesc cerul până la umerii îngerilor,

să-mi pot pune pana albastră

ce cântărește atâtea suflete.

Sunt poet cu normă întreagă,

am primit mandat

să pot conduce cuvintele

pe ruta minte-inimă

spre insula singularității.

Chiar dacă existența mi-a vândut

iluzii frumos împachetate,

tot le cumpăr pe credit,

să pot degusta,

precum un somelier extravagant,

un soi de fericire

cultivat din greu sub razele nopții.

Sunt poet cu capul în nori,

să pot să mă întâlnesc cu arhanghelii

la mansarda viselor,

singurul meu viciu este

că nu știu să negociez cu timpul

secundele zdrențuite.

Insist să rămân de serviciu mereu

și întârzii la masa iubirii...